Basupi ba lekile makgetlo a le mmalwa go bua le Komiti e e Berekang ka Dilo Tsa Bodumedi mme maiteko a bone a iteile se fololetse. Mme gone, Ofisi ya Mosekisi wa Setšhaba e ile ya kopa Kgotlatshekelo ya Makgaolakgang ya kwa Kazakhstan gore e reetse kgetsi ya Mosupi mongwe yo o bidiwang Andrey Korolyov yo o neng a bonwa molato ka gonne a ne a bua le ba bangwe ka dilo tse a di dumelang. Ka June 1, 2017, Kgotlatshekelo eo ga ya ka ya bona Rre Korolyov molato mme e ile ya tlhalosa gore o ne a na le kgololesego ya go bua ka bodumedi jwa gagwe. Le fa Ofisi ya Mosekisi wa Setšhaba e ile ya solofetsa Basupi gore e tla bolelela dikgotlatshekelo tsotlhe ka tshwetso eno, dikgotlatshekelo tse dingwe di sa ntse di gana go amogela tshwetso eo mme di tswelela ka go sekisa Basupi ba ga Jehofa ka ditatofatso tsa gore ga ba na laesense ya go bolelela ba bangwe ka dilo tse ba di dumelang.